Ehdotus: NEUVOSTON PÄÄTÖS 1 päivän elokuuta 2000 ja AKT-EY-kumppanuussopimuksen voimaantulon välisen siirtymäkauden toimenpiteistä tehtävää päätöstä varten AKT-EY-ministerineuvostossa hyväksyttävästä yhteisön kannasta

(komission esittämä)

PERUSTELUT

Neuvottelut uudesta AKT-EY-kumppanuussopimuksesta saatiin menestyksellisesti päätökseen 2. ja 3. helmikuuta 2000 pidetyssä ministerikokouksessa. Sopimus on allekirjoitettu Cotonoussa Beninissä 23. kesäkuuta 2000 ja se on ratifioitava. Kokemuksesta tiedetään ratifiointimenettelyn kestävän 18-24 kuukautta. Voimassa olevan Lomén yleissopimuksen 366 artiklan 3 kohdassa määrätään, että AKT-EY-ministerineuvosto toteuttaa mahdollisesti tarvittavat siirtymäkauden toimenpiteet kunnes uusi sopimus tule voimaan. AKT-EY-ministerineuvoston tai toimivaltaa siirtämällä AKT-EY-suurlähettiläskomitean olisi näin ollen tehtävä tällainen päätös uuden sopimuksen allekirjoittamisen yhteydessä.

Tarkistetun neljännen AKT-EY-yleissopimuksen voimassaolon päättymispäivänä 29. helmikuuta 2000 alkavaa ajanjaksoa koskeva päätös on jo tehty (AKT-EY-suurlähettiläskomitean päätös 28. helmikuuta). Päätös on voimassa 1. päivään elokuuta 2000. Tänä aikana jatketaan viimeisimmän Lomén yleissopimuksen useimpien määräysten soveltamista.

Komissio on sitä mieltä, että 1. päivän elokuuta 2000 ja uuden sopimuksen voimaantulon välisenä aikana olisi väliaikaisesti sovellettava useimpia uuden sopimuksen määräyksiä. Uuden sopimuksen myötä lisääntyneestä tehokkuudesta ja yhteistyöstä saatavia etuja olisi ryhdyttävä hyödyntämään mahdollisimman pian. Yhdeksännen Euroopan kehitysrahaston (EKR) varojen ja välineiden käyttöönottoon ja täytäntöönpanoon liittyvät säännökset eivät kuitenkaan voi tulla voimaan ennen kuin sopimuksen liitteenä oleva rahoituspöytäkirja tulee voimaan. Siirtymäkauden rahoitusyhteistyö rahoitetaan näin ollen kahdeksannen tai sitä edeltävien Euroopan kehitysrahastojen jäljellä olevista varoista. Edellisten Euroopan kehitysrahastojen välineiden käytön jatkamista ehdotetaan. Stabex- ja Sysmin-järjestelmiä koskevat siirtymäkauden järjestelyt on otettu huomioon.

Sitä vastoin yhdeksännen Euroopan kehitysrahaston varojen ohjelmointi voidaan aloittaa ennen uuden rahoituspöytäkirjan voimaantuloa. Tällainen ohjelmointi voi sisältää yhdeksännestä Euroopan kehitysrahastosta käytettävissä olevien varojen ohjeellisen jaon mutta ei varojen sitomista. Tämän vuoksi on huolehdittava ohjelmointipäätösten asianmukaisesta tekomenettelystä ja yhdeksännen Euroopan kehitysrahaston valmistelusta siten, että se voidaan panna täytäntöön heti kun varat ovat käytettävissä. Tätä varten komissio ehdottaa myös, että sovellettaisiin väliaikaisesti yhdeksännen Euroopan kehitysrahaston perustamista koskevan sisäisen sopimuksen asiaankuuluvia määräyksiä. Tämä lähestymistapa on sen lähestymistavan mukainen, jota sovellettiin siirryttäessä seitsemännestä kahdeksanteen Euroopan kehitysrahastoon [1].

[1] EYVL L 327, 30.12.1995, s. 16.

Euroopan yhteisön perustamissopimuksen 300 artiklan 2 kohdan toisessa alakohdassa kuvatun menettelyn mukaisesti Euroopan unionin neuvosto vastaa kyseisen ajanjakson kattamiseksi hyväksyttäviä siirtymäkauden toimenpiteitä koskevan yhteisön kannan määrittelystä. Komissio on sitä mieltä, että neuvoston olisi hyväksyttävä liitteenä oleva ehdotusluonnos neuvoston päätökseksi AKT-EY-kumppanuussopimuksen väliaikaisesta soveltamisesta 1 päivän elokuuta 2000 ja ratifiointimenettelyn loppuunsaattamisen välisenä aikana.

Ehdotus: NEUVOSTON PÄÄTÖS 1 päivän elokuuta 2000 ja AKT-EY-kumppanuussopimuksen voimaantulon välisen siirtymäkauden toimenpiteistä tehtävää päätöstä varten AKT-EY-ministerineuvostossa hyväksyttävästä yhteisön kannasta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 300 artiklan 2 kohdan toisen alakohdan yhdessä 310 artiklan kanssa,

ottaa huomioon komission ehdotuksen,

sekä katsoo seuraavaa:

(1) Neljännen AKT-EY-yleissopimuksen, sellaisena kuin se on muutettuna Mauritiuksessa 4 päivänä marraskuuta 1995 allekirjoitetulla sopimuksella, jäljempänä 'yleissopimus', 30 artiklalla perustetaan ministerineuvosto, jolla on yleissopimuksessa määritellyt päätöksentekovaltuudet.

(2) Yleissopimuksen 366 artiklan 3 kohdan mukaisesti ministerineuvoston on toteutettava mahdollisesti tarvittavat siirtymäkauden toimenpiteet kunnes uusi yleissopimus tulee voimaan.

(3) Suurlähettiläskomitea hyväksyi 28 päivänä helmikuuta 2000 tehdyllä päätöksellä siirtymäkauden toimenpiteet, joita sovelletaan tarkistetun Lomén neljännen yleissopimuksen voimassaolon päättymisen jälkeen.

(4) Voimassa olevien siirtymäkauden toimenpiteiden päättymisen jälkeisiin siirtymäkauden toimenpiteisiin liittyvää ministerineuvoston päätöstä koskeva ministerineuvostossa hyväksyttävä yhteisön kanta olisi määriteltävä,

ON PÄÄTTÄNYT SEURAAVAA:

Ainoa artikla

Ministerineuvostossa vahvistettava yhteisön kanta päätettäessä siirtymäkauden toimenpiteistä 1 päivän elokuuta 2000 ja AKT-EY-kumppanuussopimuksen voimaantulon väliseksi ajanjaksoksi perustuu liitteenä olevaan päätösluonnokseen.

Tehty Brysselissä

Neuvoston puolesta

Puheenjohtaja

LIITE

Luonnos:

AKT-EY-MINISTERINEUVOSTON PÄÄTÖS

1 päivän elokuuta 2000 ja AKT-EY-kumppanuussopimuksen voimaantulon välisenä aikana voimassa olevista siirtymäkauden toimenpiteistä

AKT-EY-MINISTERINEUVOSTO, joka

ottaa huomioon Loméssa 15 päivänä joulukuuta 1989 allekirjoitetun ja Port Louisissa 4 päivänä marraskuuta 1995 tarkistetun neljännen AKT-EY-yleissopimuksen, jäljempänä 'yleissopimus', ja erityisesti sen 366 artiklan 3 kohdan,

sekä katsoo seuraavaa:

(1) Neuvottelut uudesta AKT-EY-kumppanuussopimuksesta, jäljempänä 'sopimus', saatettiin päätökseen Brysselissä 2 ja 3 päivänä helmikuuta 2000. Sopimus ei tule voimaan ennen kuin sen 93 artiklan mukaiset ratifiointimenettelyt on saatu päätökseen.

(2) AKT-EY-suurlähettiläskomitea teki 28 päivänä helmikuuta 2000 päätöksen siirtymäkauden toimenpiteistä, joita sovelletaan 1 päivään elokuuta 2000.

(3) Yleissopimuksen 366 artiklan 3 kohdan mukaisesti ministerineuvosto päättää 1 päivän elokuuta 2000 ja sopimuksen voimaantulon välisen ajankohdan siirtymäkauden toimenpiteistä.

(4) Lukuun ottamatta yhdeksännen Euroopan kehitysrahaston (EKR) varojen käyttöönottoa ja täytäntöönpanoa koskevia säännöksiä, sopimuspuolet pitävät asianmukaisena sopimuksen soveltamisen aikaistamista 1 päivästä elokuuta 2000 alkaen.

(5) Yhdeksännen Euroopan kehitysrahaston (EKR) varojen käyttöönottoon ja täytäntöönpanoon liittyvät säännökset eivät voi tulla voimaan ennen sopimukseen liitetyn rahoituspöytäkirjan voimaantuloa. Siirtymävaiheen rahoitusyhteistyö rahoitetaan näin ollen edellisestä Euroopan kehitysrahastosta jäljellä olevista varoista.

(6) Sitä vastoin yhdeksännestä Euroopan kehitysrahastosta (EKR) käytettävissä olevien varojen ohjelmointi voidaan aloittaa ennen sopimuksen liitteenä olevan rahoituspöytäkirjan voimaantuloa. Tällainen ohjelmointi voi sisältää yhdeksännestä Euroopan kehitysrahastosta käytettävissä olevien varojen ohjeellisen jaon mutta ei varojen sitomista,

ON PÄÄTTÄNYT SEURAAVAA:

1 artikla Sopimuksen väliaikainen soveltaminen

1. Aikaistetaan sopimuksen määräyksien soveltamista 1 päivästä elokuuta 2000 seuraavin poikkeuksin:

(a) Liite I

(b) Liite II, 1 luku

(c) Liite IV: 3. - 6 luku.

2. Sopimuksen sovellettavat määräykset korvaavat yleissopimuksen vastaavia aloja koskevat määräykset.

3. Edellä 1 kohdassa luetellut 'sovellettavat' määräykset ovat voimassa 1 päivästä elokuuta 2000 myös niiden sopimuksen allekirjoittajavaltioiden osalta, jotka eivät olleet yleissopimuksen sopimuspuolia.

4. Sopimus on tämän päätöksen liitteessä. [2]

[2] Sopimusehdotus on asiakirjassa COM(2000)324, 23/5/2000

2 artikla Yleissopimuksen soveltamisen jatkaminen

Yleissopimuksen seuraavia määräyksiä sovelletaan koko siirtymävaiheen ajan:

(a) Yleissopimuksen kolmannen osan II osaston 1 luvun voimassaoloa jatketaan 31 päivään joulukuuta 2000 soveltamisvuosien 1998 ja 1999 siirtopäätösten ja toisen rahoituspöytäkirjan ylijäämien palauttamisen osalta (195 artiklan a kohta).

(b) Yleissopimuksen kolmannen osan II osaston 3 luvun voimassaoloa jatketaan 31 päivään joulukuuta 2000 toimien osalta, joita koskeva tukipyyntö jätettiin ennen 1 päivää elokuuta 2000. Sopimuksen määräysten mukaisesti kiinnitetään ohjelmoinnissa erityistä huomiota ennen 1 päivää elokuuta 2000 tukipyynnön jättäneiden sellaisten maiden tarpeisiin, joita koskevia päätöksiä ei voida tehdä ennen 31 päivää joulukuuta 2000 tällaisten päätösten tekemiseen tarvittavien menettelyjen takia.

(c) Sopimuksen kolmannen osan III osaston 3 ja 4 jaksoa sovelletaan kunnes varat on käytetty loppuun. Tämä sisältää Euroopan investointipankin hallinnoimat riskipääoman lisäykset, joista AKT-EY-ministerineuvosto on päättänyt siirtymäkauden aikana.

(d) Kolmannen osan III osaston 5 luvun

i. 1 jaksoa (niiden AKT-valtioiden osalta, jotka eivät poikkeuksellisista olosuhteista johtuen ole saattaneet loppuun yleissopimuksen mukaista ohjelmointia) ja

ii. 2-6 jaksoa

sovelletaan kunnes sopimus tulee voimaan.

(e) Kolmannen osan III osaston 6 lukua sovelletaan kunnes uusi sopimus tulee voimaan.

(f) Ministerineuvoston valtuuksiin liittyvät määräykset päättää kuudennen, seitsemännen ja kahdeksannen Euroopan kehitysrahaston myöntämättä olevien määrärahojen käytöstä 195 artiklan b kohdan, 219 artiklan 2 kohdan d alakohdan, 245 artiklan 2 kohdan, 257 artiklan ja 282 artiklan 5 kohdan mukaisesti.

3 artikla Kuudennen, seitsemännen ja kahdeksannen Euroopan kehitysrahaston varat

1. Kuudennesta, seitsemännestä ja kahdeksannesta Euroopan kehitysrahastosta AKT-valtiolle ennen 1 päivää elokuuta 2000 yleissopimuksen 245 artiklan 1 kohdan, 254 ja 281 artiklan mukaisesti myönnetyt varat jäävät kyseiselle valtiolle. Näiden varojen ylijäämät käytetään sopimuksen asiaa koskevien määräysten mukaiseen ohjelmointiin.

2. Kuudennesta, seitsemännestä ja kahdeksannesta Euroopan kehitysrahastosta AKT-alueelle ennen 1 päivää elokuuta 2000 yleissopimuksen 160 artiklan mukaisesti myönnetyt varat jäävät kyseiselle alueelle. Näiden varojen ylijäämät käytetään sopimuksen asiaa koskevien määräysten mukaiseen ohjelmointiin.

3. Aikaisemmista Euroopan kehitysrahastoista myöntämättä jääneet varat myönnetään AKT-valtioille ja -alueille ja käytetään sopimuksen asiaa koskevien määräysten mukaiseen ohjelmointiin sanotun kuitenkaan rajoittamatta 2 artiklan d kohdan i alakohdan soveltamista. Myöntämättömiä varoja ovat tässä yhteydessä:

varat, joita ei ole aikaisemmin myönnetty kuudennesta, seitsemännestä ja kahdeksannesta Euroopan kehitysrahastosta millekään tietylle AKT-valtiolle tai -alueelle edellä olevan 1 ja 2 kohdan mukaisesti; ja Stabex- ja Sysmin-välineistä tämän päätöksen 2 artiklan 1 kohdan a ja b alakohdassa määritellyn ajanjakson jälkeen jäljellä olevat varat, lukuun ottamatta ennen 31 päivää joulukuuta 2000 tehtävien päätösten ... (luku määriteltävä) suuruista rahoitusvarausta. Tämän päätöksen tullessa voimaan Stabex-tilillä olevat varat siirretään vähitellen erityiselle EKR-tilille. Rahoitusvarauksesta 31 päivänä joulukuuta 2000 erityisellä Stabex-tilillä jäljellä olevat varat siirretään erityiselle EKR-tilille ennen 31 päivää joulukuuta 2001.

4 artikla Työjärjestys

1. Ministerineuvosto ja suurlähettiläskomitea vahvistavat työjärjestyksensä kuuden kuukauden kuluessa tämän päätöksen voimaatulosta ottaen huomioon sopimuksen väliaikaisen soveltamisen ja sopimuksen 15 artiklan 5 kohdan ja 16 artiklan 3 kohdan mukaisesti.

2. Ministerineuvoston 22 päivänä toukokuuta 1997 tekemällä päätöksellä [3] ja suurlähettiläskomitean 18 maaliskuuta 1997 tekemällä päätöksellä [4] vahvistettuja työjärjestyksiä sovelletaan kunnes 1 kohdassa mainittu työjärjestys hyväksytään.

[3] EYVL L 220, 11.8.1997, s. 58.

[4] EYVL L 220, 11.8.1997, s. 62.

5 artikla Tämän päätöksen täytäntöönpano

AKT-valtioiden, jäsenvaltioiden ja yhteisön on kunkin osaltaan toteutettava tarvittavat toimenpiteet tämän päätöksen täytäntöönpanemiseksi.

6 artikla Tämän päätöksen voimaantulo ja vahvistaminen

Tämä päätös tulee voimaan 1 päivänä elokuuta 2000. Sitä sovelletaan sopimuksen voimaantuloon, kuitenkin enintään 1 päivään kesäkuuta 2002. Ministerineuvosto voi päättää sen soveltamisen jatkamisesta.

Tehty

AKT-EY-ministerineuvoston puolesta

Puheenjohtaja